Trods løfter om det modsatte bliver offentlighedsloven i dag brugt som politisk instrument til at mørklægge betændte oplysninger – også selvom det i flere tilfælde er i strid med offentlighedslovens principper om meroffentlighed.

Sådan lyder det fra én af regeringens centralt placerede jurister, der i et interview med Politiken og under betingelse om at være anonym løfter sløret for, hvordan offentlighedsloven forvaltes i centraladministrationen. Vi har aftalt at mødes til en snak om forholdet mellem politik og jura. For hvordan foregår det egentlig, når man som jurist i et ministerium både har pligt til at beskytte sin minister fra problemsager og ansvar for offentlighedens adgang til ministeriets oplysninger? Jeg lader min undren sive.

»Der er noget paradoksalt i, at hvad der er karrierefremmende, ikke altid er i overensstemmelse med offentlighedslovens formål«, indleder regeringsjuristen, der har erfaring med og ansvar for behandling af aktindsigter i centraladministrationen.